देश की 1138 औद्योगिक अनुसंधान एवं विकास इकाइयों में लगभग साठ हजार वैज्ञानिक कार्यरत हैं। लेकिन तकनीक के विकास में उनका योगदान कितना है? औद्योगिक जरूरतों और प्रयोगशालाओं के अनुसंधान के बीच कोई तालमेल नहीं है। वास्तव में विज्ञान और तकनीक के विकास के लिए हमारे पास धन और साधनों की उतनी कमी नहीं, जितना कि कहा जाता है। विदेशी सहायता का भी हम समुचित उपयोग नहीं कर पाते हैं। अनुसंधान और तकनीक के विकास के लिए विदेशी सहायता की नमूना-जांच के लिए भारत के नियंत्रक व लेखा परीक्षक ने दस परियोजनाएं चुनी थीं। इनमें से पांच परियोजनाएं पर्यावरण व वन मंत्रालय से और पांच परियोजनाएं गैर-पारंपरिक ऊर्जा-स्रोत मंत्रालय से संबद्ध हैं। इन परियोजनाओं का कुल परिव्यय 824.04 करोड़ रुपए था। इनमें अनुदान का उपयोग 0.81 प्रतिशत से लेकर सौ प्रतिशत के करीब हुआ। दो परियोजनाओं में उपयोग पचास प्रतिशत से भी कम रहा और दो अन्य परियोजनाओं में सहायता राशि के आंकड़े उपलब्ध नहीं थे। इन परियोजनाओं के प्रारंभिक लक्ष्य की पूर्ति की समयावधि के बारे में पांच से साठ माह तक संशोधन किया गया, फिर भी चार मामलों में लक्ष्य प्राप्त नहीं किए जा सके।